CELEX: 62021TN0187
Language: ro
Date: 2021-04-09 00:00:00
Title: Cauza T-187/21: Acțiune introdusă la 9 aprilie 2021 – Firearms United Network și alții/Comisia Europeană

7.6.2021   
            
            
               RO
            
            
               Jurnalul Oficial al Uniunii Europene
            
            
               C 217/53
            
         
      Acțiune introdusă la 9 aprilie 2021 – Firearms United Network și alții/Comisia Europeană
      (Cauza T-187/21)
      (2021/C 217/68)
      Limba de procedură: polonia
      
         Părțile
      
      
         Reclamanți: Firearms United Network (Varșovia, Polonia), Tomasz Walter Stępień (Żelechów, Polonia), Michał Budzyński (Cegłów, Polonia), Andrzej Marcjanik (Złotokłos, Polonia) (reprezentant: E. Woźniak, avocat)
      
         Pârâtă: Comisia Europeană
      
         Concluziile
      
      Reclamanți solicită Tribunalului:
      
                  —
               
               
                  anularea și abrogarea Regulamentului (UE) 2021/57 al Comisiei din 25 ianuarie 2021 de modificare a anexei XVII la Regulamentul (CE) nr. 1907/2006 al Parlamentului European și al Consiliului privind înregistrarea, evaluarea, autorizarea și restricționarea substanțelor chimice (REACH), în ceea ce privește plumbul din proiectilele armelor de foc în zonele umede sau în vecinătatea acestora (1).
               
            
         Motivele și principalele argumente
      
      În susținerea acțiunii, reclamanți invocă patru motive.
      
                  1.
               
               
                  Primul motiv, întemeiat pe încălcarea unor dispoziții ale Cartei drepturilor fundamentale a Uniunii Europene [articolul 16, articolul 17 alineatul (1), articolul 21 alineatul (1), articolul 45 alineatul (1) și articolul 48 alineatul (1)] ca urmare a limitării libertății de a iniția și de a desfășura activități comerciale conexe activității de tir, a limitării dreptului de proprietate, de utilizare și de dispoziție asupra armelor de foc, precum și asupra proiectilelor care conțin plumb și asupra poligoanelor de tragere, a discriminării trăgătorilor sportivi și a vânătorilor, a limitării posibilității de a călători cu proiectile care conțin plumb, a instituirii unei prezumții de vinovăție în temeiul căreia persoanele care trec prin „zone umede” cu proiectile care conțin plumb ar fi persoane care trag cu proiectile care conțin plumb în „zone umede” și care, prin urmare, încalcă interdicția prevăzută (2).
               
            
                  2.
               
               
                  Al doilea motiv, întemeiat pe încălcarea unor dispoziții ale Tratatului privind Uniunea Europeană (3) [articolul 2 și articolul 3 alineatele (2) și (3)] ca urmare a încălcării libertății și dreptului de a desfășura activități de tir sportiv și de vânătoare, a încălcării principiului statului de drept prin instituirea unei prezumții de vinovăție în temeiul căreia persoanele care trec prin „zone umede” cu proiectile care conțin plumb ar fi persoane care trag cu proiectile care conțin plumb în „zone umede”, a încălcării sentimentului de siguranță prin introducerea unor dispoziții care nu permit identificarea „zonelor umede” și, prin urmare, a domeniului de aplicare teritorial al interdicției, și, în consecință, adaptarea propriului comportament la dispozițiile în vigoare.
               
            
                  3.
               
               
                  Al treilea motiv, întemeiat pe încălcarea unor dispoziții ale Tratatului privind Uniunea Europeană [articolul 5 alineatele (2)-(4)] ca urmare a încălcării principiului atribuirii competențelor, încălcare care constă în adoptarea unor măsuri care ar fi putut fi adoptate în mod adecvat de statele membre și care depășesc, în ceea ce privește forma și întinderea lor, ceea ce este necesar pentru atingerea obiectivelor tratatului.
               
            
                  4.
               
               
                  Al patrulea motiv, întemeiat pe săvârșirea unui abuz de putere prin adoptarea unui regulament al cărui obiectiv este limitarea semnificativă a activității de tir civil pe teritoriul Uniunii Europene.
               
            
         (1)  JO 2021, L 24, p. 19.
      
      
         (2)  JO 2012, C 326, p. 391.
      
      
         (3)  JO 2016, C 202, p. 13.